<classify> NAIBU Meya wa Jiji la Dar es Salaam ambaye pia ni Diwani wa Kata ya Kiwalani katika Manispaa ya Ilala kwa tiketi cha Chama cha Wananchi CUF, Mussa Kafana na Mwanasheria wa Mkuu wa chama hicho, Hashimu Mziray wamejiuzulu nafasi zao na kukihama chama hicho.Kafana ameomba Chama Cha Mapinduzi CCM, kimpokee na ametoa sababu kuu ya kuihama CUF kuwa ni kuchoshwa na migogoro inayokiandama chama hicho kwa muda mrefu.Chama cha CUF kina pande mbili zinavutana na mgogoro huu hauwezi kuisha leo wala kesho kwa sababu wanaobishana na kuvutana ni watu wakubwa kwenye chama, amesema Kafana.Amesema akiendelea kubaki CUF ahataribu maisha yake ya baadaye ya kisiasa na uongozi, hivyo bila kushawishiwa na mtu ameamua kujitoa kwenye chama hicho na kuvua madaraka yote na Naibu Meya wa jiji hilo.Kafana amesema hadi sasa hajajiunga wala kuzungumza na chama kingine cha siasa na kuwaomba viongozi wa CCM kama wanamsikia wampokee katika chama hicho.Sijazungumza na CCM wala na kiongozi yoyote wa chama kingine, ila ninaomba kama viongozi wa CCM wananisikia naomba kujiunga nao wanipokee, alieleza Kafana.Aliyekuwa Mwanasheria Mkuu wa chama hicho na Wakili wa Mahakama Kuu, Mziray amesema amechukua uamuzi wa kujiuzulu kutokana na migogoro ya pande mbili inayoendelea ndani ya CUF.Mziray alisema ameamua kuachana na chama hicho na kuomba kujiunga na CCM, chama chenye mwelekeo na kinachowaletea wananchi maendeleo na sio migogoro isiyoisha.Kujiuzulu kwa viongozi hao kunazidi kubomoa ngome ya vyama vya upinzani kutokana na hama hama ya wanachama wa vyama hivyo inayoendelea hivi sasa; ambako hivi karibuni wabunge na madiwani kadhaa wa Chama cha Demokrasia na Maendeleo Chadema na CUF walivihama vyama hivyo na kujiunga na CCM.Mbali na viongozi hao wa CUF kujiuzulu jana, wengine waliofanya uamuzi huo kwa siku za karibuni ni aliyekuwa Mbunge wa Kinondoni CUF, Ali Mtulia na Mbunge wa Siha, Godwin Mollel Chadema.Wawili hao walihamia CCM na kugombea nafasi hizo katika Uchaguzi mdogo na kushinda ubunge kwenye majimbo hayo.Mbali na hao, wengine waliohama hivi karibuni ni Mbunge wa Ukonga, Mwita Waitara Chadema na Mbunge wa Monduli, Julius Kalanga Chadema ambao wote wamejiunga CCM.Tayari wameteuliwa na CCM kuwania nafasi za ubunge kwenye majimbo hayo katika Uchaguzi Mdogo utakaofanyika mwezi ujao. Mbali na wabunge hao, zaidi ya madiwani 50 wa vyama vya upinzani wamehama vyama vyao na kujiunga na CCM.  <topic>: KITAIFA 